《凄凉犯 为友人咏枕》
清代·李符

翠针绣罢，吴绫窄、蝶栖并蒂花蕊。碎搓碧艾，玉纤装就，綵丝缝细。

兰闺密意。愿长是、罗帏并倚。又谁知、双鸾轻别，抱向客窗睡。

暗坠钗梁处，灯照孤眠，不堪重记。郁金油涴，剩桃鬟、旧痕香腻。

一半红棱，惯留待、人来梦里。怨楼角、月斜晓箭又惊起。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。